L’alcalde de Paterna entrega 7 bicicletes de Movus a persones amb pocs recursos que les necessiten per a desplaçar-se
03/12/2015

# L’alcalde de Paterna entrega 7 bicicletes de Movus a persones amb pocs recursos que les necessiten per a desplaçar-se

[![Moment de la donació de les bicicletes](/images/noticias/2015/12/donacion-bicis.jpg)](/images/noticias/2015/12/donacion-bicis.jpg)

03.12.2015

L’empresa que gestiona les estacions de bicicletes de la localitat ha reparat les bicicletes per a entregar-les a persones sense recursos que les necessiten per als seus desplaçaments

L’alcalde de Paterna, Juan Antonio Sagredo, ha fet entrega esta vesprada de 7 bicicletes de Movus, l’empresa que gestiona este servici en la localitat, que seran utilitzades per persones sense recursos econòmics que les necessiten per a desplaçar-se i que han acudit al consistori a arreplegar-les. Es tracta d’una iniciativa promoguda per l’Associació ‘Bicis per a totes’, dedicada a proporcionar este mitjà de transport a persones que ho necessiten i facilitar així la seua mobilitat.

L’alcalde ha lloat la “importantíssima acció social coorganitzada per Movus i ‘Bicis per a totes’” i ha desitjat les persones receptores que disfruten d’este regal. Juan Antonio Sagredo també ha avançat que, a partir de demà, una altra nova estació de bicicletes estarà ja operativa a Valterna (vora el Liceu Francés), i ha assenyalat que, recentment, una altra estació va entrar en funcionament en el carrer 29 de la Canyada.

En total, el servici municipal de bicicletes és utilitzat per més de 2.500 usuaris, que realitzen més de 12.000 desplaçaments anuals. “Un mitjà de transport econòmic, no contaminant i ràpid que des de l’Ajuntament de Paterna continuarem promocionant”, ha assegurat el primer edil.